SL Uradni list Evropske unije C 306/9

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 306/03)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„HOLSTEINER KARPFEN“

ES št.: DE/PGI/005/0343/3.5.2004

ZOP ( ) ZGO ( X )

Ta povzetek je zgolj informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba v državi članici

Naziv: Bundesministerium der Justiz Naslov: D-11015 Berlin Telefon: (49-30) 20 25 70 Telefaks: (49-30) 20 25 95 25 E-naslov: poststelle@bmj.bund.de

2. Vlagatelj

Naziv: Verband der Binnenfischer und Teichwirte Schleswig-Holstein e.V. Naslov: Wischhofstr. 1-3 D-24148 Kiel Telefon: (49-431) 719 39 61 Telefaks: (49-431) 719 39 65 E-naslov: fischereiverband@lksh.de Sestava: Proizvajalci/predelovalci ( X ) Drugo ( )

3. Vrsta proizvoda

Skupina 1.7: Sveži krapi in iz njih pridobljeni proizvodi

4. Specifikacija (povzetek zahtev iz člena 4(2))

4.1 Ime: „Holsteiner Karpfen“

4.2 Opis: Stranke v Schleswig-Holsteinu, ki želijo jedilnega krapa, vprašajo po „Holsteiner Karpfen“, ki so krapi zrcalarji (Cyprinus carpio). Tradicionalna jed Karpfen blau se lahko pripravi samo z zrcalarjem. Najmanjša teža za posamezno živo ribo je približno 1,5 kg; povprečna prodajna teža je okrog 2,5 kg. Za taki teži so potrebna tri ali ponavadi štiri leta rasti.

„Holsteiner Karpfen“ je podolgovate oblike in ima malo lusk (zrcalar). Njegovo meso je svetle barve, polno in čvrsto, mehko ter ima malo maščobe, poseben okus in čist vonj.

„Holsteiner Karpfen“ je pri prodaji končnemu porabniku že zaklan in pripravljen za kuhanje. Pripravljen za kuhanje pomeni, da izpolnjuje zahteve strank za celega, razpolovljenega ali razrezanega krapa ali sveže fileje.

To ne spremeni njegove kakovosti.

Podobno se prekajeni „Holsteiner Karpfen“ toplo prekadi cel ali v posameznih kosih (kot zgoraj).

4.3 Geografsko območje: Geografsko območje zajema vse ribnike za krape v Schleswig-Holsteinu. Zgodovinsko se je gojenje krapov začelo leta 1196 v Reinfeldu (Holstein), pri cistercijanskem samostanu Reyenfelda in se razširilo predvsem v južnem Schleswig-Holsteinu. V severnem Schleswig-Holsteinu le malo gojijo krape zaradi podnebja. Vendar potrošniki v vsej zvezni deželi Schleswig-Holstein poznajo „Holsteiner Karpfen“. Označba „Holsteiner Karpfen“ jasno kaže, da (jedilni) krap prihaja iz zvezne dežele Schleswig-Holstein in ni bil uvožen od drugod (kar pomeni tudi dolgo pot).

4.4 Dokazilo o poreklu: Ribogojci in trgovci se obvezujejo, da z označbo „Holsteiner Karpfen“ ne dajejo v promet proizvodov drugačnega porekla.

Trgovci in gostinci z nakupnim računom dokazujejo nakup in prodajo pridobljenih krapov „Holsteiner Karpfen“.

Zaradi nadzora se vodi evidenca o velikosti obratov, nakupu in prodaji rib, krme itn. ter o nakupu krapov. Schleswig-holsteinska kmetijska zbornica nadzoruje ustrezno izpolnjevanje dobre ribniške prakse, higieno obratov in kakovost jedilnih krapov.

4.5 Metoda pridobivanja: „Holsteiner Karpfen“ se goji v Schleswig-Holsteinu do velikosti jedilnega krapa (več kot 1,5 kg). V Schleswig-Holsteinu po običaju še prevladujejo veliki krapi, ki tehtajo več kot 2 kg. Ta teža se ponavadi doseže na koncu tretjega ali četrtega obdobja rasti (poletje). Krmljenje je večinoma ribniško (hranila za dno, zooplankton itn. v ribniku). Žita in soja so edina dodatna krma, ki se uporablja za uravnoteženje in dopolnjevanje naravne prehrane, bogate z beljakovinami. To je del dobre ribogojne prakse.

Pri predelanih proizvodih, kot je prekajeni krap, se geografska označba (Holsteiner Karpfen) nanaša na surovo ribo, svežega krapa „Holsteiner Karpfen“.

4.6 Povezava: Schleswig-Holstein je najsevernejše območje Nemčije, kjer živijo krapi. Zaradi prevladujočega morskega podnebja tega območja z nižjimi temperaturami in manjšega dopolnilnega krmljenja krapi počasneje rastejo. Tako imajo pusto, polno in čvrsto meso, ki je svetle barve in ima poseben, čist okus in vonj.

Holsteiner Karpfen je specialiteta z dolgo tradicijo. Poznan je v deželi in vsej državi ter uživa poseben ugled pri potrošnikih.

„Holsteiner Karpfen“ se proizvaja kot jedilna riba v tradicionalnih ribnikih, ki imajo večstoletno zgodovino. Gojenje krapov je bilo najprej ena od gospodarskih dejavnosti na posestvih, zdaj pa se izvaja bodisi kot samostojna poslovna dejavnost bodisi kot dopolnilna dejavnost na približno 200 družinskih kmetijah, ki zajemajo približno 2 000 ha ribnikov. S tem so tudi pomemben ekološki del krajine Schleswig-Holsteina.

„Holsteiner Karpfen“ se goji do velikosti jedilne ribe, zakolje in predela v Schleswig-Holsteinu. Če se uporabljajo mladice od drugod, mora vsaj zadnje leto rasti potekati v Schleswig-Holsteinu. To večinoma velja za tretje in četrto leto, ki sta ključni pri prirastu teže in dozoritvi okusa rib jedilnih velikosti, značilnih za Schleswig-Holstein. To pomeni povečanje teže za dobra 2 kg na ribo.

Žal ribogojstvo v Schleswig-Holsteinu ne more vedno zagotoviti oskrbe z mladicami, zlasti zaradi težav s kormorani. Večkrat je treba nabaviti dodatne mladice, ki tehtajo do približno 500 g vsaka. Pomen obsega rasti v zadnjem ali zadnjih dveh letih je jasen, če upoštevamo, da gre za tri- do petkratno povečanje skupne teže.

Proizvode, ki jih zaznamuje zlasti nizka cena in so prepotovali dolge razdalje (prevoz živih rib), pogosto ponujajo z imeni, ki sugerirajo poreklo „Holsteiner“.

Vložena zaščitena označba porekla zagotavlja jasnost in gotovost za proizvajalce in zlasti potrošnike.

4.7 Nadzorni organ:

Naziv: Ministerium für Landwirtschaft, Umwelt und ländliche Räume des Landes Schleswig-Holstein Naslov: Düsternbrooker Weg 104 D-24105 Kiel Telefon: (49-431) 988 49 66 Telefaks: (49-431) 988 53 43 E-naslov: poststelle@mlur.landsh.de

4.8 Označevanje: Zaščitena označba porekla (ZOP)

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.